Net een boekeresensie vandag in Rapport. Martie Retief Meiring skryf oor Jeremy Gordin se boek "Zuma A Biography". Sonder vrees van teenspraak die beste resensie wat nog in enige taal oor hierdie opspraakwekkende boek geskryf is.
As enigiemand wil weet hoe 'n deeglike, leesbare, vermaaklike, insiggewende resensie behoort te lyk – hier is dit!
Martie Retief Meiring gryp die boek aan sy strot, by wyse van spreke, en skud al die warhoofdigheid uit. Sy het 'n aanvallende styl, ja, maar sy het die boek gelees, is op hoogte met die onderwerp, en weet presies wat daarmee reg en verkeerd is.
Geluk, Rapport. Vir sulke resensies sal ek die koerant koop.
Hier waar ek buite die bereik van Rapport se magtige distribusie-arm is, en aangewese is op sy webwerf, is dit opmerklik dat die mense by Rapport ook op vakansie is en nie 'n snars omgee hoe hul webwerf lyk nie.
Die Boekeblad, wat gewoonlik onder die hofie "In diepte" te vind is, is nou al drie weke lank dormant. 'n Mens gun hulle hul blaaskans, maar het Rapport nog nie gehoor van vooruitwerk nie?
"In diepte" self sit op hierdie oomblik (8:00 vm) steeds met verlede week se berigte.
Bra onprofessioneel, sou ek sê. Vader sy gedank dat Telkom nog funksioneer, anders was ek selfs dié ounuus webwerf kwyt.
So prima as kan kom
Terwyl Beeld en Volksblad steeds (te oordeel aan hul webwerwe) vakansie hou en hulle nie steur aan die behoeftes van hul weblesers nie, skop Die Burger se Boekeblad die jaar op 'n hoë noot af. Dit begin op 'n gallop: Hermann Giliomee oor Japie Basson se derde (geskrewe) ego-trip, Carolize Jansen oor Antoinete Pienaar se wonderbaarlike "Kruidjie roer my", Sandra Troskie oor C. Johan Bakkes se rumoerige, vreklekker "Norrevok" en Lenelle Foster se resensie van Denis Beckett se debuutroman, "Magenta".
Vier resensies wat ek elkeen end-uit gelees het – omdat ek wou. Van die vier is Giliomee s'n effe outyds geskryf, maar ek besef dat dit te laat in die dag is vir Hermann Giliomee om nou sy styl te gaan staan en opjazz. Die ander drie is vonkvars – op die punt af, geskryf met 'n geesdrif vir die onderwerp, en sê vir jou hoekom jy dit sal wil koop en lees. Of, soos in die geval van Beckett, nie te koop nie.
Dit sou onbehoorik van my wees om nie vir Gerrit Brand, boekeredakteur, geluk te wens nie. Dit is mos 'n waarlik professionele poging hierdie. Mag dit die maatstaf word waaraan die res van die jaar se boekeblaaie gemeet word.
Wat Beeld, Volksblad en Rapport se boekeblaaie op die web betref: Noudat ons weet julle is nie ernstig daarmee nie, wonder ek of dit die begin is van boedeloorgee in Media24 se uitskudproses. Of is ek die enigste siel wat hulle mis?